钦定古今图书集成/明伦汇编/宫闱典/第127卷 > 张景嵩 毛畅
## 钦定古今图书集成/明伦汇编/宫闱典/第127卷 > 张景嵩 毛畅

按《魏书刘思逸传》，又有张景嵩、毛畅者，咸以阍寺在
肃宗左右，而并黠了，甚见知遇，俱为小黄门，每承间
陈元乂之恶于肃宗。元乂之出，景嵩、畅颇有力焉。灵
太后反政，未即戮乂。时内外喧喧，云“乂还，人知政事。”
畅等恐祸及己，乃启肃宗，欲诏右卫将军杨津密往
杀乂。诏书已成，未及出。乂妻知之，告太后云：“景嵩、畅”
与清河王息邵欲废太后。太后信之，责畅。畅出诏书
草以呈太后。太后读之，知无废己状，意为小解。然乂
妻构之不已，遂致疑惑。未几，出畅为顿丘太守。后复
出景嵩为鲁郡太守，乃密令御史掩畅。畅走免，寻捕
杀之。景嵩因入都，太后数其与畅同计之事，大致嫌
责。后为阳城、荥阳二郡太守。孝静时，位至中侍中，坐
事死。